b'\n_START_ARTICLE_\nGreta Pitk\xc3\xa4nen\n_START_PARAGRAPH_\nGreta Eugenia Pitk\xc3\xa4nen (o.s. Malmst\xc3\xa9n; 17. hein\xc3\xa4kuuta 1911 \xe2\x80\x93 23. joulukuuta 1938) oli suomalainen laulaja sek\xc3\xa4 Georg ja Eugen Malmst\xc3\xa9nin sisko, joka tunnetaan erityisesti veljens\xc3\xa4 Georgin kanssa 1930-luvulla tekemist\xc3\xa4\xc3\xa4n Mikki-hiiri-levytyksist\xc3\xa4._NEWLINE_Pitk\xc3\xa4nen esitti palvelijatarta Risto Orkon ohjaamassa elokuvassa Herrat t\xc3\xa4ysihoidossa vuonna 1933. T\xc3\xa4m\xc3\xa4 j\xc3\xa4i h\xc3\xa4nen ainoaksi merkitt\xc3\xa4v\xc3\xa4ksi roolikseen ennen h\xc3\xa4nen \xc3\xa4killist\xc3\xa4 kuolemaansa angiinamyrkytykseen vain 27-vuotiaana._NEWLINE_Greta Pitk\xc3\xa4nen ja Georg Malmsten levyttiv\xc3\xa4t Dallap\xc3\xa9-orkesterin kanssa kolme Malmst\xc3\xa9nin s\xc3\xa4velt\xc3\xa4m\xc3\xa4\xc3\xa4 ja R. R. Ryyn\xc3\xa4sen sanoittamaa Mikki-hiiri -musiikkisatua, Mikki-hiiri ja susihukka (1934), Mikki-hiiri merih\xc3\xa4d\xc3\xa4ss\xc3\xa4 (1936) ja Mikki-hiiri ja vuorenpeikko (1937). My\xc3\xb6hemmin Malmst\xc3\xa9n teki viel\xc3\xa4 kaksi Mikki-hiiri -aiheista laulua (Mikki-hiiri koskenlaskussa, 1954, ja Mikki-hiiri lent\xc3\xa4j\xc3\xa4n\xc3\xa4, 1963), joista ensimm\xc3\xa4isess\xc3\xa4 Mikki-hiiren\xc3\xa4 oli Ragni Malmst\xc3\xa9n ja j\xc3\xa4lkimm\xc3\xa4isess\xc3\xa4 Vieno Kekkonen. N\xc3\xa4m\xc3\xa4 eiv\xc3\xa4t kuitenkaan menestyneet l\xc3\xa4hesk\xc3\xa4\xc3\xa4n samalla tavoin kuin kolme ensimm\xc3\xa4ist\xc3\xa4._NEWLINE_Greta Pitk\xc3\xa4sen puoliso vuodesta 1933 oli Tauno Valter Pitk\xc3\xa4nen, joka kuoli vain kaksi vuotta my\xc3\xb6hemmin helmikuussa 1935. Heid\xc3\xa4n ainoa poikansa Thor Ejvind syntyi kahdeksan kuukautta is\xc3\xa4ns\xc3\xa4 kuoleman j\xc3\xa4lkeen.'